
DECISIÓ 16/04

Assumpte: anunci Plan 15 días Special K, de Kellog’s
1. El 27 de febrer de 2004, l’Institut Català de la Dona comunica que ha rebut diverses queixes en relació amb l’anunci esmentat. Consideren que el missatge que transmet l’anunci potenciant determinades dietes frivolitza un tema seriós com és la salut. A més, afirmen que és discriminatori, ja que pressuposa que només són les dones les qui es volen aprimar.
2.  Es localitza una emissió de l’anunci objecte de reclamació el 15 de febrer de   2004 a les 17.54 hores a TV3.

3.  L’anunci presenta una dona jove que intenta, sense aconseguir-ho, cordar-se els pantalons quan un polvoró gegant li cau a sobre. Tot seguit, una veu en off femenina diu: “Treu-te el Nadal de sobre, esmorza i sopa Special K, fes una mica d’exercici i menja equilibradament. Ajuda’t a recuperar la figura”. El missatge següent, paral·lelament en off, i sobreimprès en la pantalla, diu: “Plan 15 días Special K, 1. l’esmorzar Special K, 2. una mica d’exercici, 3. el sopar Special K”; també s’indica la pàgina web de consulta, així com un número de telèfon. Tot això, en dues imatges consecutives que representen escenes associades al matí i al vespre.

A continuació, una altra veu femenina en off, més jove, diu: “I ara aconsegueix el teu comptacalories. Posa-te’l a la cintura i segueix el pla quinze dies. Passeja, fes servir les escales, tot compta!”. Es veu una imatge de l’aparell que s’ofereix i, en el marge inferior esquerre de la pantalla, s’indiquen les condicions de la promoció, tot especificant: “Fins que se n’acabin les existències”. 

4. El Ple del Consell de l’Audiovisual de Catalunya, a proposta de la      Comissió de Continguts, en la reunió que ha tingut lloc el 12 de maig de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima la reclamació perquè entén que l’anunci no fomenta comportaments perjudicials per a la salut, atès que el missatge especifica de manera ben clara que cal menjar equilibradament i que cal fer exercici, a més de consumir cereals Special K. Tot i això, el Consell considera que cal tenir la màxima cura amb aquest tipus de missatges publicitaris, sobretot els que s’adrecen a gent jove, per tal que no indueixin a comportaments que derivin en trastorns de conductes alimentàries.

El Consell entén que en l’anunci objecte de reclamació es recorre a l’ús d’estereotips de gènere perquè només es fan servir models femenins per a aquests tipus de productes. La publicitat hauria d’evitar, com a norma general, aquesta mena d’estereotips i hauria d’aplicar les recomanacions que, sobre aquesta matèria, s’han elaborat des de diferents instàncies, tant institucionals com no governamentals. 

5. El Consell acorda comunicar aquesta decisió a l’Institut Català de la Dona i a Televisió de Catalunya.

Barcelona, 12 de maig de 2004

El president

Francesc Codina i Castillo

